Donald Trump spune în ce condiții va recunoaște rezultatele alegerilor prezidențiale. ”Va trebui să luptăm”
Republicanul Donald Trump a refuzat să se angajeze explicit să recunoască rezultatul noii sale confruntări cu Joe Biden în timpul alegerilor prezidenţiale ce vor avea loc în noiembrie, potrivit unui interviu difuzat joi, informează AFP.
"Dacă totul este condus în mod cinstit, eu voi accepta cu plăcere rezultatele", a declarat fostul preşedinte american, întrebat despre prezidenţiale în Wisconsin de Milwaukee Journal Sentinel. "Însă, dacă nu va fi aşa, va trebui să luptăm pentru binele ţării", a adăugat el.
Aceste afirmaţii fac ecoul unor declaraţii făcute de Donald Trump în timpul alegerilor prezidenţiale din 2020. Donald Trump nu a acceptat niciodată înfrângerea sa în faţa adversarului democrat Joe Biden în timpul acelui scrutin.
"Pe scurt: Donald Trump reprezintă un pericol pentru Constituţia noastră şi pentru democraţie", a afirmat un purtător de cuvânt al echipei de campanie a lui Joe Biden, reacţionând la interviul miliardarului.
Donald Trump, evaziv cu privire la posibilitatea unor alte violențe
În timpul unui alt interviu, publicat marţi, republicanul s-a arătat deja foarte evaziv asupra posibilităţii unor violenţe politice în urma scrutinului din noiembrie.
"Dacă nu câştigăm, ştiţi, aceasta depinde", a spus Donald Trump, ai cărui susţinători, convinşi de victoria lui în timpul alegerilor prezidenţiale din 2020, au atacat sediul Congresului american într-un haos inimaginabil.
Donald Trump este urmărit penal pentru rolul său în acest atac şi pentru că a încercat să răstoarne rezultatele celui mai recent scrutin prezidenţial, în special în statul Georgia.
Sursa: Agerpres
Dată publicare:
02-05-2024 22:59